PROUD เล็งซื้อที่ดิน-เปิดโครงการใหม่ ดันผลงานปี 66 โตต่อ
PROUD แย้มครึ่งปีแรกยังเติบโตดี จากการโอนกรรมสิทธิ์ที่เหลืออีกกว่า 45% เล็งซื้อที่ดินเพิ่มพร้อมเปิดโครงการใหม่ต่อยอดการเติบโต มั่นใจปี 66 ท็อปฟอร์มต่อเนื่อง
PROUD แย้มครึ่งปีแรกยังเติบโตดี จากการโอนกรรมสิทธิ์ที่เหลืออีกกว่า 45% เล็งซื้อที่ดินเพิ่มพร้อมเปิดโครงการใหม่ต่อยอดการเติบโต มั่นใจปี 66 ท็อปฟอร์มต่อเนื่อง
23 ก.พ. 2566

นายภูมิพัฒน์ สินาเจริญ ประธานเจ้าหน้าที่บริหาร บริษัท พราว เรียล เอสเตท จำกัด (มหาชน) หรือ PROUD เปิดเผยว่า ผลประกอบการปี 2565 บริษัทมีรายได้ 2,108 ล้านบาท เพิ่มขึ้นจากช่วงเดียวกันของปีก่อนซึ่งไม่มีรายได้ และมีกำไรสุทธิ 229 ล้านบาท เพิ่มขึ้นจากช่วงเดียวกันของปีก่อน ที่มีขาดทุนสุทธิ 97 ล้านบาท
สำหรับผลประกอบการไตรมาส 4/2565 บริษัทมีรายได้ 1,116 ล้านบาท และมีกำไรสุทธิ 168 ล้านบาท สร้างสถิติสูงสุดเป็นประวัติการณ์ (Record High) โดยเป็นผลมาจากการโอนกรรมสิทธิ์โครงการอินเตอร์คอนติเนนตัล เรสซิเดนเซส หัวหินได้อย่างต่อเนื่องตลอดครึ่งปีหลังของปี 2565
“ผลการดำเนินงานปี 2565 ที่เติบโตและสามารถสร้างสถิติใหม่ได้อย่างแข็งแกร่งของบริษัท ปัจจัยขับเคลื่อนสำคัญเกิดจากลูกค้าที่โอนกรรมสิทธิ์ โครงการอินเตอร์คอนติเนนตัล เรสซิเดนเซส หัวหิน มีมาอย่างต่อเนื่อง โดยครึ่งปีหลังของปี 2565 มีการโอนกรรมสิทธิ์ 55% ของจำนวนมูลค่าโครงการทั้งหมด เป็นมูลค่ากว่า 2,100 ล้านบาท นอกจากนี้ยังพบว่าลูกค้าของโครงการนี้ มากกว่า 70% โอนกรรมสิทธิ์ด้วยเงินสด สะท้อนภาพรวมว่าลูกค้ากลุ่มนี้ ไม่ได้รับผลกระทบจากสภาวะเศรษฐกิจชะลอตัวและยังส่งสัญญาณบวกตามความต้องการของกลุ่มเรียลดีมานด์ที่มีกำลังซื้อสูง ทำให้บริษัทมั่นใจว่าการโอนกรรมสิทธิ์อีก 45% มูลค่ากว่า 1,700 ล้านบาท จะสามารถโอนกรรมสิทธิ์ทั้งหมดได้สำเร็จภายในครึ่งปีแรกของปี 2566 ส่งสัญญาณให้ทิศทางธุรกิจในช่วงครึ่งปีแรกของปี 2566 เติบโตได้อย่างต่อเนื่องแน่นอน“ นายภูมิพัฒน์ กล่าว
นอกจากโครงการอินเตอร์คอนติเนนตัล เรสซิเดนเซส หัวหิน ที่จะปิดโครงการภายในปีนี้ พราว ยังเปิดโครงการใหม่ในกรุงเทพมหานคร ล่าสุดกับโครงการรมย์ คอนแวนต์ มูลค่ารวมโครงการ 4,150 ล้านบาท ที่เพิ่งเปิดตัวไป ได้รับการตอบรับอย่างล้นหลามจากกลุ่มเรียลดีมานด์ด้วยเช่นกัน และต่อด้วยโครงการ วี อารีย์ (VI ARI) โครงการแนวราบใจกลางอารีย์ ซอย 3 ที่เตรียมเปิดตัวในเดือนเมษายนนี้
นอกจากนี้ ยังมีโครงการที่อยู่ระหว่างการขาย ได้แก่ โครงการเวหา หัวหิน (VEHHA HUA HIN) มูลค่ารวม 2,290 ล้านบาท ถือเป็นแลนด์มาร์คใหม่ของหัวหินที่ยังมียอดขายเพิ่มขึ้นอย่างต่อเนื่อง โดยจะเริ่มก่อสร้างภายในไตรมาส 2/2566 คาดแล้วเสร็จภายใน 2568  ส่งผลให้ตอนนี้ มีโครงการในมือมูลค่ารวม 10,748 ล้านบาท
“การสร้างสถิติสูงสุดเป็นประวัติการณ์ทั้งรายได้และกำไร ของพราว เรียล เอสเตท เกิดขึ้นจากการที่บริษัท ปรับโครงสร้างธุรกิจ และโครงสร้างบริษัท ส่งผลให้การบริหารจัดการดำเนินไปได้อย่างมีประสิทธิภาพ การเปิดโครงการใหม่เป็นไปตามแผนที่วางไว้ ประกอบกับภาพรวมเศรษฐกิจของประเทศไทยมีแนวโน้มดีขึ้น การฟื้นฟูการท่องเที่ยว ผลักดันให้กำลังซื้อของคนไทยรวมถึงชาวต่างชาติ เพิ่มมากขึ้น ส่งผลต่อภาพรวมของธุรกิจอสังหารริมทรัพย์ดีขึ้นด้วย จากปัจจัยสนับสนุนดังกล่าว 
รวมถึงผลการดำเนินงานที่เติบโตทั้งรายได้และความสามารถในการทำกำไรที่ดีขึ้น บริษัทจึงเตรียมขยายโครงการใหม่ เพื่อสร้างการเติบโตต่อเนื่อง วางแผนซื้อที่ดินแปลงใหม่เพิ่ม โดยยังคงโฟกัส พื้นที่ CBD ทำเลหายากระดับแรร์ไอเทม พร้อมมุ่งมั่นพัฒนาโครงการภายใต้ปรัชญาการดำเนินธุรกิจ More than just living พัฒนาที่อยู่อาศัยให้ตอบโจทย์การใช้ชีวิตอย่างคุ้มค่า ครบครัน เหนือระดับ มั่นใจปี 2566 ผลงานท็อปฟอร์มต่อ วางเป้ารายได้ปีนี้โตต่อเนื่องแน่นอน” นายภูมิพัฒน์ กล่าว